РЕШЕНИЕ НА КОМИСИЯТА
от 22 декември 2009 година
за разрешаване на Испания да не отчита някои категории транзакции за изчислението на базата за собствените ресурси от ДДС
(нотифицирано под номер C(2009) 10419)
(само текстът на испански език е автентичен)
(2010/6/ЕС, Евратом)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Договора за създаване на Европейската общност за атомна енергия,
като взе предвид Регламент (ЕИО, Евратом) № 1553/89 на Съвета от 29 май 1989 г. за окончателни унифицирани схеми за събирането на собствените ресурси, набирани от данък добавена стойност (1), и по-специално член 6, параграф 3 от него,
след като се консултира с Консултативния комитет по собствените ресурси,
като има предвид, че:
(1)
В съответствие с член 376 от Директива 2006/112/ЕО на Съвета от 28 ноември 2006 г. относно общата система на данъка върху добавената стойност (2) Испания може да продължи да освобождава от данък някои транзакции. Тези транзакции трябва да бъдат отчетени при определянето на собствените ресурси от ДДС.
(2)
В съответствие с член 376 от Директива 2006/112/ЕО Испания може да продължи да освобождава от данък предоставянето на услугите, извършвани от автори, изброени в приложение Х, част Б, точка 2 от посочената директива.
(3)
Испания поиска от Комисията разрешение да не отчита услугите, извършвани от автори, тъй като не може да извърши точно изчисление на базата за собствените ресурси от ДДС за транзакциите, посочени в приложение Х, част Б, точка 2 от Директива 2006/112/ЕО. Възможно е това изчисление да доведе до неоправдана административна тежест във връзка с ефекта от тези транзакции върху общата база за собствените ресурси от ДДС на Испания. Следователно на Испания следва да се разреши да не отчита услугите, извършвани от автори, в съответствие с член 6, параграф 3, първо тире от Регламент (ЕИО, Евратом) № 1553/89.
(4)
От съображения за прозрачност и правна сигурност е подходящо прилагането на разрешението да бъде ограничено във времето,
ПРИЕ НАСТОЯЩОТО РЕШЕНИЕ:
Член 1
За целите на изчисляването на базата за собствените ресурси от ДДС от 1 януари 2009 г. на Испания се разрешава да не отчита следната категория транзакции, посочени в приложение Х, част Б от Директива 2006/112/ЕО:
-
услуги, извършвани от автори (точка 2).
Член 2
Настоящото решение се прилага от 1 януари 2009 г. до 31 декември 2013 г.
Член 3
Адресат на настоящото решение е Кралство Испания.
Съставено в Брюксел на 22 декември 2009 година.